1- 2Kare pahari handiai, ungkup ain Hatalla hong Kolose je baketep atei hinje dengan Kristus! Kilau rasul Kristus Yesus -- tagal pangkat je inenga Hatalla -- aku Paulus, haya-hayak dengan paharin itah Timoteus, maharap keleh Hatalla Bapa itah manenga berkat tuntang kasanang akan keton. 3- 4Ikei jari mahining je keton jari percaya dengan Yesus Kristus tuntang keton sinta dengan ungkup ain Hatalla. Jete bukue katika ikei balakudoa akan keton, ikei harajur manyewut tarimakasih akan Hatalla, Bapa Tuhan itah Yesus Kristus. 5Keton percaya tuntang keton sinta awi keton harap dengan taloh je inatap huang sorga awi Hatalla akan keton. Keton jari mahining tahiu hal te, katika Barita Bahalap je bujur inyampai akan keton. 6Barita bara Hatalla te tayap akan hapus kalunen, tuntang pambelom oloh harajur imberkat tagal barita te, sama kilau pambelom keton imberkat bara katika keton mahining tahiu asin Hatalla tuntang toto-toto mahagae. 7Hal te inyampai akan Pahari mahalau Epapras, kawal ikei bagawi je inyinta. Ie te oloh panggawi ain Kristus je baketep bagawi akan kepentingan itah. 8Bara ie ikei mahining je hapan kuasan Roh Hatalla keton tau hasinta sama arep keton. 9Jete bukue ikei harajur balakudoa akan keton sana ikei mahining tahiu keton. Ikei balaku dengan Hatalla mangat Roh Hatalla manenga akan keton kapintar-kaharati tuntang pangasene sampai keton mangatawan taloh je ingahandak Hatalla dengan tinduh-barasih. 10Dengan kalote keton tau belom manumon kahandak Hatalla, tuntang harajur manyanang ateie, sampai huang kare taloh handiai keton tau mampalembut kare taloh je bahalap. Tuntang pangatawan keton tahiu Hatalla mahin sasar mandahang kea. 11Keleh mahapan kuasa bara Hatalla je pangkahai te, keton impaabas sampai keton olih manyarenan kakare kapehe dengan sabar tuntang dengan sanang atei 12tuntang sambil manyewut tarimakasih akan Bapa. Basa Bapa te je mangilak uka keton manarima taloh je inatap Hatalla akan oloh Ayue huang karajaan Ayue je tarang kalawae. 13Ie jari maliwus itah bara kuasan kakaput tuntang mindah itah akan karajaan Anake je inyintae. 14Tagal Anake te itah iliwus; rimae, kare dosan itah jari iampun. 15Kristus te gambar Hatalla. Hatalla je dia gitan tau gitan huang Kristus. Kristus te Anak je tambakase, labih mambatang bara kare taloh handiai je injapa Hatalla. 16Basa mahalau Ie Hatalla manjapa kare taloh handiai hong sorga tuntang hunjun petak, kare taloh handiai je gitan tuntang je dia gitan, tatamput kea kare roh je mimbing kuasa tuntang marentah. Langit tuntang petak dengan kare taloh huange uras injapa mahalau Kristus tuntang akan Kristus. 17Helo bara kare taloh handiai aton, Kristus jari aton. Maka awi Kristus kea maka kare taloh handiai te aton hong ekae kabuat-kabuat. 18Ie te takolok ain Bitie, iete ungkup, awi Ie te upon pambelom ain ungkup te. Ie te Anak je tambakase, je pangkasolake imbelom bara pampatei, mangat Ie bewei je paling mambatang bara kakare taloh samandiai. 19Hatalla kabuat je handak uka kare taloh handiai je aton huang bitin Hatalla, lepah uras aton kea huang bitin Anake. 20Tuntang mahalau Anak te kea Hatalla manukas uka taloh handiai badamai tinai Dengae -- taloh handiai je hunjun petak tuntang je huang sorga. Hatalla malalus jete mahalau pampatei Anake hong kayu sampalaki. 21Bihin keton kejau bara Hatalla. Keton manyingi Ie hapan ampin lagon pambelom keton tuntang tirok keton je papa. 22Tapi toh, awi pampatei Anake, Hatalla manun keton badamai tinai Dengae. Hapan cara jete keton tau iimbit manaharep Hatalla huang katinduh, karasih, tuntang jaton kasalan. 23Tapi batantu keton musti baketep percaya tuntang mendeng segah huang kapercayan keton. Ela sampai keton malekak kaharap je jari inenga akan keton katika keton manarima Barita Bahalap bara Hatalla. Barita te jari insanan akan genep bitin oloh hong hapus kalunen. Tuntang akan jete kea aku, Paulus, manjadi pelayan. 24Toh aku hanjak mangkeme kapehe akan kepentingan keton. Basa hapan kapehen bitingku, aku manyukup kare kapehe je magon musti ingkeme awi Kristus akan ungkup Ayue, iete bitin Ayue. 25Hatalla manyoho aku manjadi pelayan ungkup Ayue akan kepentingan keton. Aku musti manyampai barita bara Hatalla, lepa-lepah; 26iete barita je katahin baratu-ratus nyelo je jari halau iingkes awi Hatalla akan kare oloh samandiai, tapi toh imparahan akan ungkup Ayue. 27Akan ungkup Ayue te Hatalla handak mamparahan lalehan kahalap tuntang kahaie barita te akan hapus ungkup oloh kalunen. Barita je iingkes te iete: Kristus aton huang arep keton, jete rimae keton kareh omba mangkeme kahain Hatalla. 28Kristus te je imbarita ikei akan genep bitin oloh. Ikei mampingat tuntang majar ewen handiai mahapan kapintar-kaharati. Kahandak ikei iete mangat ikei tau mimbit genep bitin oloh manalih Hatalla, kilau oloh je jari batue huang hal rohani, awi ikei jari ije dengan Kristus. 29Mangat kahandak te tau sampai, maka aku bagawi paham. Aku berjuang hapan salepah kaabas je inenga Kristus akangku tuntang je bagawi huang aku hapan salepah kuasan Aie.
bjn_Latn